KIRJALLINEN KYSYMYS E-3976/00 esittäjä(t): Cristiana Muscardini (UEN) komissiolle. Monopoli urheilussa ja urheilun ammatillisten tutkintotodistusten tunnustaminen.



Virallinen lehti nro 174 E , 19/06/2001 s. 0205 - 0206



KIRJALLINEN KYSYMYS E-3976/00 esittäjä(t): Cristiana Muscardini (UEN) komissiolle (20. joulukuuta 2000) Aihe: Monopoli urheilussa ja urheilun ammatillisten tutkintotodistusten tunnustaminen Italia pani asetuksilla nro 115/92 ja 319/94 täytäntöön direktiivit 89/48/ETY(1) ja 92/51/ETY(2), joilla perustettiin tutkintotodistusten tunnustamista koskeva yleinen järjestelmä, jonka tarkoituksena on poistaa säänneltyjen ammattien harjoittamiseen ryhtymisen ja niiden harjoittamisen esteet. Asetuksen 286/1998 22 pykälän 13 momentissa säädetään, että italialaiset ja yhteisön ulkopuoliset työntekijät voivat anoa ulkomailla suorittamiensa ammatillisen koulutuksen tutkintojen tunnustamista, kun lähtömaan kanssa ei ole tehty asiasta erityistä sopimusta, ja sosiaali- ja työministeriö järjestää tutkintojen tunnustamisen työvoima-asioiden keskuskomiteaa kuultuaan. Asetuksen 27 pykälän 1 momentissa säädetään, että tämä mahdollisuus koskee ulkomaalaisia, joiden tarkoituksena on harjoittaa mitä tahansa ammattiurheilua italialaisissa urheiluseuroissa lain nro 91 (23.3.1981) mukaisesti. Ammattilaisurheilumarkkinoiden avaaminen yhteisön ulkopuolisille vaikuttaa myönteiseltä mutta samanaikaisesti ristiriitaiselta, koska Italian kansallinen olympiakomitea (CONI) kieltää vieläkin esimerkiksi Italian urheilun valmentajaliiton (joka ei ole CONIn jäsen) puheenjohtajalta ammatinharjoittamisen Italiassa ja samalla muissakin Euroopan unionin maissa. 1. Katsooko komissio, että CONI, joka on urheiluammattien monopolin haltija, toimii sen periaatteen vastaisesti, joka koskee ammatillisessa koulutuksessa tarvittavaa pluraliteettia? 2. Onko urheilualan monopoli yhteisön säännöstön mukainen, kun sillä on omat oikeussääntönsä, omat terveyssääntönsä (esim. aiheeton lääkkeiden käyttö) ja omat ammattisääntönsä, jotka sulkevat pois kaikki ne, jotka eivät kuulu tiettyihin liittoihin? 3. Kuinka komissio voi perustella syrjinnän, jota todellisuudessa harjoitetaan niiden EU:n ulkopuolisista maista kotoisin olevien, jotka ovat hankkineet ammatillisen koulutuksensa ulkomailla, ja niiden Italian kansalaisten välillä, jotka ovat hankkineet pätevyytensä työskentelemällä Italiassa tai muissa unionin maissa? 4. Mitä komissio aikoo tehdä taatakseen, että sisämarkkinoista tulee todellisuutta myös urheilun alalla? (1) EYVL L 19, 24.1.1989, s. 16. (2) EYVL L 209, 24.7.1992, s. 25. Frederik Bolkesteinin komission puolesta antama vastaus (27. helmikuuta 2001) EY:n perustamissopimuksen 149 artiklan (entinen 126 artikla) mukaan jäsenvaltioilla on vastuu koulutusjärjestelmiensä järjestämisestä ja sisällöstä. Sen vuoksi komissio ei ole toimivaltainen ottamaan kantaa tai asettamaan kyseenalaiseksi asiaa, joka kuluu yksinomaan Italian viranomaisten toimivaltaan. Se, että yrityksellä on määräävä markkina-asema, ei sinänsä ole yhteisön oikeuden vastaista, mutta määräävän markkina-aseman väärinkäyttäminen on. Komissio pyytää arvoisaa parlamentin jäsentä toimittamaan tarvittavat tiedot, joiden perusteella komissio voi tarkistaa, voidaanko Italian kansallista olympiakomiteaa CONIa pitää yrityksenä, onko sillä määräävä markkina-asema ja käyttääkö se tätä asemaa väärin. Tutkintotodistuksensa Italiassa saaneiden kolmansien maiden ja Italian kansalaisten tutkintotodistusten tunnustamista koskevat pyynnöt eivät kuulu yhteisön toimivaltaan. Yksinomaan Italian viranomaisilla on toimivalta käsitellä näitä pyyntöjä. Yhteisön lainsäädäntöä sovelletaan silloin, kun Italian kansalainen on saanut tutkintotodistuksen toisessa jäsenvaltiossa ja pyytää sen tunnustamista Italiassa. Komissiolle ei ole kuitenkaan toistaiseksi tehty yhtään kantelua aiheesta. Komissio on kuitenkin äskettäin todennut, että Italia ei ole saattanut osaksi kansallista lainsäädäntöä direktiiviä 89/48/ETY täydentävää ammatillisen koulutuksen tunnustamista koskevasta toisesta yleisestä järjestelmästä 18. kesäkuuta 1992 annettua neuvoston direktiiviä 92/51/ETY niiden ammattien osalta, jotka kuuluvat ammattiurheilijoiden ja seurojen välisiä suhteita koskevista säännöistä 23. maaliskuuta 1981 annetun Italian lain N:o 91 soveltamisalaan. Komissio on aloittanut Italiaa vastaan rikkomisesta johtuvan menettelyn. Yleisesti ottaen komissiolla ei ole sellaista käsitystä, että sisämarkkinat toimisivat urheilualalla huonosti, eikä komissio näin ollen suunnittele ryhtymistä erityisiin aloitteisiin.